Lapin senioriopettajien Sodankylän vierailu

Olipahan sateinen syyskuun lopun aamu, kun odottelimme bussia Rovaniemen linja-autoasemalla. Matkamme suuntautui Pyssykylään (oikeasti Sodankylään), ensin varuskunta-alueelle ja sitten takaisin keskustaan.

Lapin jääkäriprikaati – Valmiutta, Osaamista, suorituskykyä

Varuskunta-alueella sotilaskodin nurkalla tapasimme Kemijärveltä ja Sodankylästä tulleet seniorit niin, että meitä oli kaikkiaan reilut 30 henkilöä. Everstiluutnantti Reima Vanhanen hyppäsi pyöränsä selkään ja johdatti meidät edellä ajaen luentosaliin. Hän esitteli meille Lapin jääkäriprikaatin toimintaa, kertoen ja runsailla kalvoilla tehostaen. Saimme mm. kuulla, että prikaati toimii kahdella paikkakunnalla, Rovaniemellä ja Sodankylässä. Toiminta on erittäin kansainvälistä ja erikoistunut arktiseen ja pohjoiseen sodankäyntiin, opettaen niitä myös kansainvälisille erikoisjoukoille. Vieraita on ollut useista maista; Amerikasta, Saksasta, Ruotsista ja Norjasta, joiden kanssa on myös yhteisiä harjoituksia. Yleiskatsauksen jälkeen everstiluutnantti Vanhanen hyppäsi pyöränsä selkään ja johdatti meidät varuskunnan perinnetilaan.

JÄÄKÄRILIIKE JA SEN HISTORIA

Perinnetilan esitteli kapteeni Ari Järveläinen. Hän kertoi jääkäriliikkeestä, jääkärimarssin synnystä ja siitä, miten liikkeen pohjalta syntyi jääkäripataljoonat. Tilassa oli myös prikaatin lippu ja useita mitaleja, joita jääkäripataljoonan upseerit ja jääkärit olivat saaneet ja luovuttaneet ne tähän perinnetilaan mm. Mannerheimin ristin ritareilta oli useampi mitali. Kierrellessämme näyttelyä kapteeni Järveläisen kertoessa, mitä kaikkea vitriineissä oli, saimme erittäin paljon uutta tietoa jääkäreistä ja heidän toiminnastaan ensimmäisen ja toisen maailmansodan aikana. Eräässä vitriinissä oli Juhani Ahon tervehdys jääkäreille.

” Niin kuin on vaeltajalla kosteikko korvessa tai keidas erämaan keskellä,

niin on myös ihmisen elämässä hetkiä, joihin ajatus palaa ja joissa se viihtyy.”

Kaikkien meidän ajatuksemme varmaankin palasivat historiaamme, joka taas kerran herätettiin henkiin.

Torstai > hernekeitto

Matkapäivämme oli torstai mistä johtuen jo linja-autossa puhuttiin hernekeitosta. Perinnetalosta siirryimme pääasiaan eli menimme varuskuntaruokalaan. Hernekeittoa ja pannukakkua oli tarjolla, mutta niin oli myös uunilohta. No suurin osa ryhmämme jäsenistä nauttikin pannukakun uunilohen jälkiruokana. Hyvää oli ruoka ja annokset olivat riittäviä.

Vaikka minulla on 4 veljeä en ollut koskaan vieraillut varustuvissa enkä vieraillut nytkään, ehkäpä vielä joskus sekin onnistuu. Jääkäriprikaatin vierailusta jäi tosi positiivinen kuva. Kiitokset jääkäriprikaatin upseereille ja tietysti myös sodankyläläisille senioreille.

Sodankylän vanha kirkko

Varuskunnan jätettyämme suuntasimme keskustaan ja siellä vanhalle kirkolle. Sodankylän vanha kirkko on yksi [Suomen](https://fi.wikipedia.org/wiki/Suomi) vanhimmista [puukirkoista](https://fi.wikipedia.org/wiki/Kirkko_(rakennus)). Kirkko on rakennettu vuonna [1689](https://fi.wikipedia.org/wiki/1689) Kuninkaallisen Majesteetin eli [Kaarle XI:n](https://fi.wikipedia.org/wiki/Kaarle_XI) kustannuksella. Sodankylän kirkko oli vasta kolmas [Kemin Lappiin](https://fi.wikipedia.org/wiki/Kemin_Lappi) rakennettu kirkko, [Inarin](https://fi.wikipedia.org/wiki/Inari) ja [Kemijärven](https://fi.wikipedia.org/wiki/Kemij%C3%A4rvi) kirkkojen jälkeen.

Tyylillisesti kirkko edustaa [keskiaikaista](https://fi.wikipedia.org/wiki/Keskiaika) kirkonrakennustraditiota, toisaalta [pohjalaista](https://fi.wikipedia.org/wiki/Pohjanmaa) puukirkkojen muotoperinnettä Kirkkoon mahtuu noin 220 ihmistä. 1700-luvun hengessä kirkon lattian alle on haudattu arvokkaita henkilöitä. [Muumiona](https://fi.wikipedia.org/wiki/Muumio) parhaiten on säilynyt pariviikkoinen kirkkoherran poika Abraham Cajander.

Kirkon [alttaritaulu](https://fi.wikipedia.org/wiki/Alttaritaulu) on nimeltään "Ehtoollinen" ja sen on maalannut mestari [Petter Bergström](https://fi.wikipedia.org/w/index.php?title=Petter_Bergstr%C3%B6m&action=edit&redlink=1) [Tukholmasta](https://fi.wikipedia.org/wiki/Tukholma). Kirkko oli käytössä lähes 200 vuotta, mutta kun uusi kirkko valmistui, se jäi pois käytöstä. Kirkko alkoi hiljalleen rapistua, kunnes [1800-luvun](https://fi.wikipedia.org/wiki/1800-luku) loppupuolella ymmärrettiin kirkon historiallinen arvo. Kirkon ensimmäinen [restaurointi](https://fi.wikipedia.org/wiki/Restaurointi) toteutettiin vuonna [1926](https://fi.wikipedia.org/wiki/1926) ja sen jälkeen 70- ja 90-luvuilla. Nykyisin kirkko on lähinnä käytössä kesäisin hääkirkkona.

Kirkon vierailun jälkeen suuntasimme naapuriin Andreas Alarieston galleriaan, jossa oli myös Martti Innasen naivistisia tauluja näytteillä.

Päivä antoi paljon, ollen kylmän kaunis ja osittain aurinkoinen. Kahvittelun jälkeen suuntasimme kotikonnuille, tyytyväisinä siitä, että olimme lähteneet mukaan.